Cꞌacꞌariꞌ xbij chic:
—Ja tzij xtinbij chewe riꞌ ni katzij wiꞌ,
tok cꞌo jun nrajoꞌ noc chipan jun corral quixin tak carnelo pro wi ma triꞌ ta noc wiꞌ ja bar wasan can wiꞌ ruchiꞌ ja corral,
ja wi xa junwiꞌ njoteꞌ wiꞌ in nkaj chipan jariꞌ xa jun alakꞌom in camsanel chakajaꞌ.
Pro ja noqui ja bar wasan can wiꞌ ruchiꞌ ja corral jariꞌ ni katzij wiꞌ chi arjaꞌ yukꞌul quixin ja tak carnelo.
Ja tok nekaji ja rajyukꞌ chuchiꞌ ja corral nja̱k chwach rmal ja jakol chiꞌ corral.
Ja cꞌa tok noc chipan ncꞌaxax rukul cumal ja tak carnelo,
ja cꞌa tak rxin arjaꞌ nerkꞌijlaꞌ,
nbij quebiꞌ chiquijujunal in numajto quilasaxic chipan ja corral.
Ja cꞌa tok nelastajpi rmal nucꞌamel quebey in ja tak carnelo ejeꞌeꞌ netreꞌel trij como ejeꞌeꞌ bien cotak rukul chi arjaꞌ yukꞌul quixin.
Pro wi cꞌo jun nsiqꞌuin quixin ja tak carnelo pro wi ma cotak ta rwach jariꞌ maquetreꞌ trij,
ja nqueban neꞌanmajel chwach como ma cotak ta quekul ja winak ja re junwiꞌ chi na.
Jawaꞌ cꞌambal tzij riꞌ xbij ja Jesús pro ja fariseo ejeꞌeꞌ xa matichꞌobtaj cumal.
Ja cꞌa Jesús xbij chic jutij chique:
—Anin cꞌariꞌ ja rin rchiꞌ corral ja bar neꞌoc wiꞌ ja tak carnelo.
Canojel ja xepeti ja tok majaꞌn quinpit anin in ma pa rchiꞌ corral ta xeꞌoc wiꞌ ejeꞌeꞌ ariꞌ xa e alakꞌomaꞌ in xa e camsanelaꞌ pro ma xyaꞌ ta caso chique cumal ja tak carnelo.
Anin cꞌariꞌ ja rin rchiꞌ corral,
xcꞌa nak ta ja xturkaj wqꞌuin jariꞌ ntotaji in nyataj tre xa nak ta ja ncꞌatzin tre,
caniꞌ chique ja tak carnelo ejeꞌeꞌ nyataj chique chi neꞌeli neꞌoqui chipan ja quicorral,
tok neꞌelto nquewil ja buen tak kꞌayis in nquetij.
Ja ralakꞌom tok nbe cuqꞌuin ja tak carnelo bien rchꞌobonel chi neꞌerlakꞌajto,
nercamsaj in neruyoj.
Pro ja ranin inpenak cuqꞌuin nunyaꞌaꞌ jun cꞌacꞌa cꞌaslemal chique in ma ruyon tariꞌ pro nnoji chakajaꞌ jun nimlaj quicotemal chipan ja quicꞌaslemal.
Anin in ajyukꞌ ja ni katzij wiꞌ chi in utzlaj ajyukꞌ.
Ja utzlaj ajyukꞌ arjaꞌ matipokonaj ncam pa quicuenta ja tak carnelo.
Pro ma queriꞌ ta nqueban ja xa etojon ja ma katzij ta chi e ajyukꞌaꞌ,
ejeꞌeꞌ ma e quixin ta ja tak carnelo in wi quetzꞌat chi pi jun itzel chicop ejeꞌeꞌ nequeyaꞌ can ja tak carnelo in neꞌanmajel.
Ja cꞌa ritzel chicop arjaꞌ neruchap ja tak carnelo in nerchicaj.
Neꞌanmaji como matel quecꞌuꞌx chiquij ja tak carnelo,
ja quijil ja netojbexi xa jariꞌ ja elnak quecꞌuꞌx trij.
Anin in jun ajyukꞌ ja ni katzij wiꞌ chi in utzlaj ajyukꞌ,
nenwajoꞌ ja tak ncarnelo in bien wotak janiꞌ quinaꞌoj in queriꞌ quibanon chwe anin chakajaꞌ,
caniꞌ kabanon ruqꞌuin ja Tatixel,
arjaꞌ ninrajoꞌ in bien rotak janiꞌ nnaꞌoj in queriꞌ nbanon anin tre chakajaꞌ,
in anin matinpokonaj nincam pa quicuenta ja tak ncarnelo.
In chakajaꞌ ecꞌo chi na juleꞌ tak ncarnelo ja ma ecꞌo ta chipan awaꞌ corral riꞌ.
Jariꞌ neꞌencꞌamaꞌ na,
ja cꞌa tok xtiquicꞌaxaj ja nukul ejeꞌeꞌ nqueyaꞌ caso chwe in xa jun moc xtinban chique canojelal in xa jun ajyukꞌ nyukꞌun quixin.
Como anin matinpokonaj nincam pa quicuenta ja tak ncarnelo chewiꞌ tok ninrajoꞌ ja Tatixel.
Anin nyaꞌ wiꞌ pa camíc cumal in nincꞌastaj chi na chipan ja camíc.
Ja wixta mta ngana nincami maquincami,
majun nak ta ncowin ta chwij chi ninrcamsaj ta pro jariꞌ ni ngana wiꞌ chi nyaꞌ wiꞌ chipan ja camíc.
Wqꞌuin anin cꞌo wiꞌ como nincowini nyaꞌ wiꞌ chipan ja camíc in nincowini nincꞌastaj chic chipan chakajaꞌ.
Jariꞌ bin chwe rmal ja Nataꞌ chi queriꞌ nban.
Queriꞌ xbij ja Jesús chique.
Ja tok bitaji tzij riꞌ rmal ja Jesús ja raj Israel ejeꞌeꞌ quemaj chic jutij rchꞌaꞌic chibil tak quiꞌ.
Ecꞌoli chique quewaꞌ quibij riꞌ:
—Xa jun demonio ucꞌayon rxin ja rachi leꞌ,
xa chꞌujarnak.
¿Nak tre tok neyaꞌ caso tre?
xecheꞌe.
In juleꞌ chic chique quewaꞌ quibij riꞌ:
—Pro ma quelaꞌ ta ntzijon jun winak ja tok cꞌo jun demonio ucꞌayon rxin.
¿La ncowin laꞌan jun demonio xtujak quewach moyaꞌ nechꞌob ixix?
xecheꞌe.